
Na temelju članka 107. stavka 9. Zakona o odgoju i obrazovanju u osnovnoj i srednjoj školi (Narodne novine broj 87/08, 86/09, 92/10, 105/10-ispr., 90/11, 16/12, 86/12, 94/13, 152/14, 7/17 i 68/18) i članka 69  Statuta Srednje škole Mate Balote, Školski odbor Srednje škole Mate Balote, na sjednici održanoj 31. siječnja 2019. godine donosi

PRAVILNIK
O NAČINU I POSTUPKU ZAPOŠLJAVANJA


1. OPĆE ODREDBE


Članak 1.
	Ovim se Pravilnikom o načinu i postupku zapošljavanja (u daljnjem tekstu: Pravilnik) Srednja škola Mate Balote kao poslodavac (u daljnjem tekstu: Škola) utvrđuje način i postupak zapošljavanja, način objave i sadržaj natječaja, postupak procjene i vrednovanja kandidata, imenovanje i način rada povjerenstva koje sudjeluje u procjeni i vrednovanju kandidata i druga pitanja vezana uz zapošljavanje na radnim mjestima u Školi.
	Odredbe ovoga Pravilnika ne primjenjuju se u postupku imenovanja ravnatelja, u postupku zapošljavanja  pomoćnika u nastavi te stručno komunikacijskih posrednika koji nisu samostalni nositelji odgojno-obrazovne i/ili nastavne djelatnosti te u postupku zapošljavanja na određeno vrijeme, kada obavljanje poslova ne trpi odgodu, do zasnivanja radnog odnosa na temelju natječaja ili na drugi propisan način, ali ne dulje od 60 dana.


Članak 2.
	Ovim Pravilnikom osigurava se jednaka dostupnost pod jednakim uvjetima svim kandidatima za zapošljavanje u Školi kao javnoj službi.


Članak 3.
	O zasnivanju radnog odnosa odlučuje ravnatelj na temelju članka 114. Zakona o odgoju i obrazovanju u osnovnoj i srednjoj školi (u daljnjem tekstu: Zakon), posebnih propisa, Statuta Škole te odredbi ovoga Pravilnika.


Članak 4.
	Izrazi u ovom Pravilniku navedeni u muškom rodu neutralni su i odnose se jednako na muške i ženske osobe.


1. NATJEČAJ


Članak 5.
	Radni odnos u Školi zasniva se sklapanjem ugovora o radu u pravilu na temelju natječaja.
	Iznimno radni odnos u Školi može se zasnovati sklapanjem ugovora o radu i bez natječaja u slučajevima propisanim Zakonom i Kolektivnim ugovorom za zaposlenike u srednjoškolskim ustanovama.


Objava natječaja za zasnivanje radnog


Članak 6.
	Ravnatelj odlučuje o objavljivanju natječaja za zasnivanje radnog odnosa prema potrebama Škole i u skladu s važećim propisima. Natječaj se objavljuje na mrežnim stranicama i oglasnim pločama Hrvatskog zavoda za zapošljavanje te mrežnim stranicama i oglasnoj ploči Škole.


Sadržaj natječaja

Članak 7.
	
	Tekst natječaja sadrži:
1. naziv i sjedište Škole
2. naziv radnog/radnih mjesta za koje se natječaj objavljuje s naznakom broja izvršitelja i mjestom rada
3. vrijeme na koje se sklapa ugovor o radu (neodređeno / određeno vrijeme);
4. tjedno radno vrijeme na koje se sklapa ugovor o radu (puno ili nepuno vrijeme s naznakom broja sati rada); 
5. uvjet probnog rada ako se ugovara, osim za kandidate s kojima se u skladu s propisima ne može ugovoriti probni rad;
6. naznaku da se na natječaj mogu javiti osobe oba spola;
7. naznaku da će se kandidatima vrednovati dodatne kompetencije u obliku  razgovora (intervjua) te eventualnog održavanja oglednog nastavnog sata ili druge praktične provjere, te da su kandidati, koji su pravodobno dostavili prijavu sa svim dokumentima traženim u natječaju i koji ispunjavaju uvjete natječaja, dužni pristupiti razgovoru (intervju) pred Povjerenstvom, koje može zatražiti i održavanje oglednog nastavnog sata ili druge praktične provjere jer će se u protivnom smatrati da su odustali od natječaja;
8. naznaku da će se kandidatu dostaviti obavijest o datumu i vremenu predviđenom za razgovor (intervju) te eventualnog održavanja oglednog nastavnog sata ili druge praktične provjere, na adresu prebivališta/boravišta ili e-mail adresu koju  navede u prijavi na natječaj;
9. naznaku da osobe koje ostvaruje pravo prednosti pri zapošljavanju prema posebnim propisima dužne su u prijavi na natječaj pozvati se na to pravo i imaju prednost u odnosu na druge kandidate samo pod jednakim uvjetima, a da bi ostvarile prednost pri zapošljavanju, radi dokazivanja ispunjavanja uvjete za ostvarivanje tog prava, dužne su uz prijavu na natječaj priložiti sve dokaze o ispunjavanju traženih uvjeta, kao i potvrdu o priznatom statusu iz kojeg proizlazi to pravo;
10. naznaku da osobe koje se pozivaju na prednost prilikom zapošljavanja u skladu s člankom 102. Zakona o hrvatskim braniteljima iz domovinskog rata i članovima njihovih obitelji („Narodne novine“ br. 121/17.), dužne su uz prijavu na natječaj dostaviti dokaze sukladno članku 103.  istoga zakona, a koji su objavljeni na internetskoj stranci Ministarstva hrvatskih branitelja, s naznakom poveznice za pristup  istoj stranici;
11. naznaku da kandidati prijavom na natječaj daju privolu za obradu osobnih podataka, za potrebe provedbe natječajnog postupka, navedenih u dostavljenoj prijavi na natječaj  kao i u  svim dostavljenim  prilozima uz prijavu na natječaj 
12. naznaku da, osobe koje sudjeluju u odgojno-obrazovnom radu s učenicima moraju znati hrvatski jezik i latinično pismo u mjeri koja omogućava izvođenje odgojno-obrazovnog rada.
13. rok za podnošenje prijave na natječaj, koji ne može biti kraći od osam dana 
14. način dostave prijave na natječaj: neposredno ili poštom na adresu Škole, s naznakom „za natječaj“;
15. naznaku da se nepravodobne i nepotpune prijave neće razmatrati
16. način i rok izvješćivanja kandidata prijavljenih na natječaj 

	Uz prijavu na natječaj kandidat je dužan priložiti slijedeće:

1. životopis
2. diplomu, svjedodžbu ili drugi dokaz o stečenoj stručnoj spremi
3. uvjerenje da nije pod istragom i da se protiv kandidata ne vodi kazneni postupak, sukladno članku 106. Zakona  o odgoju i obrazovanje u osnovnoj i srednjoj školi, s naznakom da datum izdavanja  uvjerenja ne može biti stariji od šest mjeseci od dana objave natječaja
4. elektronički zapis ili potvrdu o podacima o radnom stažu evidentiranim u matičnoj evidenciji Hrvatskog zavoda za mirovinsko osiguranje
	
	Dokumentaciju koja se prilažu u preslici nije potrebno službeno ovjeravati.
	Sadržaj natječaja može se nadopuniti prema potrebama Škole, u skladu s odredbama zakona i podzakonskih akata


1. POVJERENSTVO


Imenovanje Povjerenstva

Članak 8.
	Ravnatelj imenuje Povjerenstvo za procjenu i vrednovanje kandidata za zapošljavanje (u daljnjem tekstu: Povjerenstvo) i vrši neposredni nadzor nad radom Povjerenstva.
	Članove Povjerenstva iz stavka 1. ovoga članka ravnatelj može imenovati kao stalne članove Povjerenstva za tekuću školsku godinu, ili ih imenovati za svaki natječaj, najkasnije do isteka roka za podnošenje prijave na natječaj.
	Članovi Povjerenstva ne mogu biti članovi Školskog odbora i ne smiju biti s kandidatima u srodstvu u izravnoj liniji, pobočnoj liniji do drugog stupnja ni po tazbini do drugog stupnja.
	Ravnatelj može imenovati i zamjenike članova Povjerenstva.
	Članove Povjerenstva i njihove zamjenike ravnatelj imenuje odlukom.

Rad Povjerenstva

Članak 9.
	Povjerenstvo ima tri člana.
	Članovi Povjerenstva između sebe biraju predsjednika.
	Povjerenstvo radi na sjednicama, a o radu Povjerenstva vodi se zapisnik koji vodi član Povjerenstva.

Članak 10.
	Članovi Povjerenstva uz nazočnost ravnatelja za svakog kandidata utvrđuju:

· da li je dostavio pravodobnu i potpunu prijavu sa svim prilozima navedenim u natječaju;
· da li ispunjava uvjete natječaja;
· da li se poziva i ostvaruje li pravo prednosti pri zapošljavanju prema posebnim propisima.
	Ako se na sjednici Povjerenstva ne može utvrditi ispunjava li pojedini kandidat uvjete natječaja, to se zapisnički konstatira, te se zakazuje nova sjednica Povjerenstva, do čijeg početka rada Povjerenstva mora pribaviti potrebno tumačenje.
	Na sjednici Povjerenstva mogu sudjelovati i druge osobe, bez prava glasa, ako je to potrebno za rad Povjerenstva, a o tome odlučuje ravnatelj.
	Kandidat za kojeg Povjerenstvo utvrdi da je dostavio nepravodobnu ili nepotpunu prijavu ili da kandidat ne ispunjava uvjete natječaja, ne sudjeluje u daljnjem postupku zapošljavanja, što se utvrđuje u zapisniku. 
	Ako su se na natječaj javili samo kandidati koji ne ispunjavaju uvjete natječaja, za iste kandidate, na prijedlog ravnatelja radi primjene članka 105. stavka 12. Zakona o odgoju i obrazovanju osnovnoj i srednjoj školi, može se provesti vrednovanje kaandidata u skladu s ovim Pravilnikom. 


Razgovor (intervju)

Članak 11.
	Kandidati koji ispunjavaju uvjete natječaja pozivaju se na razgovor (intervju) s Povjerenstvom.
	Poziv kandidatima na razgovor (intervju) objavljuje Povjerenstvo na web stranici Škole, te na e-mail kandidata sukladno propisima o zaštiti osobnih podataka.
	Škola je obvezna kandidatu koji je osoba s invaliditetom, prilikom provedbe intervjua osigurati odgovarajuću prilagodbu.
	Kandidat koji nije pristupio intervjuu, smatra se da je odustao od natječaja, što se zapisnički konstatira.
	Povjerenstvo u razgovoru s kandidatom vrednuje dodatne kompetencije značajne za područje rada (temeljem iskustva ili osposobljavanja), komunikacijske i socijalne vještine, motivaciju i interese kandidata za rad u Školi.
	Svaki član Povjerenstva procjenjuje kandidata općom ocjenom od 0 do 10 bodova. 	Ukupni rezultat vrednovanja razgovora (intervjua) za pojedinog kandidata je zbroj pojedinačnih procjena svih članova povjerenstva.
	Smatra se da je kandidat zadovoljio ako je ostvario najmanje 50% bodova od ukupnog broja bodova svih članova Povjerenstva.


Održavanje oglednog nastavnog sata ili druga praktična provjera

Članak 12.
	Za kandidate koji su ostvarili najmanje 50% bodova od ukupnog broja bodova svih članova Povjerenstva, Povjerenstvo može zatražiti održavanje oglednog nastavnog sata (za rad u nastavi) ili drugu praktičnu provjeru (za nenastavni rad), koji se procjenjuju i vrednuju istim postupkom kao i razgovor (intervju), sukladno čl. 11. ovog Pravilnika.


Rang lista kandidata

Članak 13.
	Nakon provedenog razgovora (intervjua) Povjerenstvo utvrđuje rang-listu kandidata prema ukupnom broju bodova ostvarenih temeljem razgovora (intervjua). 
	U slučaju održavanja oglednog nastavnog sata ili druge praktične provjere, konačna rang-lista utvrđuje se na temelju ukupnog broja bodova temeljem vrednovanja razgovora (intervjua) i održanog oglednog nastavnog sata ili druge praktične provjere.
	Povjerenstvo dostavlja ravnatelju Škole izvješće o provedenom postupku, kojeg potpisuju svi članovi Povjerenstva.
	Uz izvješće se prilaže rang-lista kandidata.


Odlučivanje o kandidatu za kojeg se traži prethodna suglasnost Školskog odbora

Članak 14.
	Na temelju dostavljene rang liste kandidata, ravnatelj odlučuje o izboru kandidatu za kojeg će zatražiti prethodnu suglasnost Školskog odbora za zasnivanje radnog odnosa.


Članak 15.
	Ako prema posebnim propisima, jedan od kandidata ostvaruje pravo prednosti pri zapošljavanju, i najbolje je rangirani kandidat ili ima isti najveći broj bodova kao i drugi kandidat/i, ostvaruje pravo prednosti zapošljavanja.

Članak 16.

	Ako nakon dovršetka natječajnog postupka ne bude izabran niti jedan kandidat,  ravnatelj odlučuje o ponovnom objavljivanju natječaja.


Članak 17.
	Kandidate koje je uputio nadležni Odjel Ureda državne uprave u Istarskoj županiji, vrednovati će se u skladu s odredbama ovoga Pravilnika. 



1. NAČIN I ROK IZVJEŠĆIVANJA KANDIDATA PRIJAVLJENIH NA NATJEČAJ


Članak 18.
	Kandidati će biti izvješteni o rezultatima putem mrežnih stranica Škole na način da se objavi popis imena i prezimena kandidata koji su odabrani.
	Iznimno od stavka 1.-3. ovoga članka ako se na natječaj prijavi kandidat/i koji se pozivaju na pravo prednosti pri zapošljavanju prema posebnim propisima, sve se kandidate izvješćuje pisanom preporučenom poštanskom pošiljkom s povratnicom.


1. UVID U NATJEČAJNU DOKUMENTACIJU TE REZULTATE VREDNOVANJA

Članak 19.
	Kandidati imaju pravo uvida u natječajnu dokumentaciju i rezultate vrednovanja izabranog kandidata s kojim je sklopljen ugovor o radu u skladu s propisima koji reguliraju područje zaštite osobnih podataka.
	Uvid u cjelokupnu natječajnu dokumentaciju i rezultate vrednovanja imaju nadležna upravna i nadzorna tijela te sud.



1. PRIJELAZNE I ZAVRŠNE ODREDBE


Članak 20.
	Odredbe Pravilnika kojeg donosi ministar na temelju članaka 107. stavka 8. Zakona o odgoju i obrazovanju u osnovnoj i srednjoj školi, a koje bi se odnosile na neko od područja propisanih ovim Pravilnikom, neposredno će se primijeniti do usklađenja ovoga Pravilnika.


Članak 21.
	Ovaj Pravilnik može se mijenjati i dopunjavati samo prema postupku i na način na koji je i donesen.

Članak 22.
	Ovaj Pravilnik stupa na snagu nakon dobivanja suglasnosti Ureda državne uprave u Istarskoj županiji, danom objave na oglasnoj ploči Škole.
	U roku od osam dana od stupanja na snagu ovaj Pravilnik objavljuje se na mrežnim stranicama Škole.


KLASA:011-01/19-01-01
URBROJ:2167-01-01/2-19-01

							Predsjednica Školskog odbora:
							               Ivana Levak



Suglasnost na ovaj Pravilnik dao je nadležni odjel Ureda državne uprave u Istarskoj županiji KLASA:600-0119-03/26, URBROJ:2163-04-02/1-19-2 od 25.4.2019.




Ovaj Pravilnik objavljen je na oglasnoj ploči Škole 30.04.2019. i stupio je na snagu istoga dana.


							               Ravnatelj:
							           Krešimir Bronić

